Margrethe Vestager (RV), 2000-04-05:
Det er en meget stor glæde at fornemme den opbakning og interesse, der er for uddannelserne på det korte videregående niveau.
Det tror jeg er helt afgørende for at sikre, at reformens formål bliver opfyldt, nemlig at sikre uddannelse af høj kvalitet og at sikre en uddannelsessektor, som er synlig for dem, som søger videregående uddannelse.
Jeg synes, at det er interessant at overveje, hvem det er, der er arrogant i denne her sammenhæng, for den måde og den form, hvorpå vi har håndteret det her, har netop været et udtryk for en sammenvejning af to hensyn: Et kvalitativt hensyn og et regionalt hensyn.
Det er der også.
Der er langt, langt over 150 gymnasier, der er mange, mange tekniske skoler og handelsskoler, som udbyder ungdomsuddannelsen, også en meget, meget bred vifte af ungdomsuddannelser, og det betyder, at de unge, meget unge, som hr. Brian Mikkelsen nærede bekymring for, ikke er omfattet af dette spørgsmål.
En kort videregående uddannelse er en videregående uddannelse.
Det er uddannelse for unge voksne, som enten har gymnasial uddannelse eller en erhvervsuddannelse som baggrund, og det er også vigtigt her at notere sig, at KVU-reformen netop giver øgede muligheder for dem, som har en erhvervsuddannelse som baggrund, fordi den dobbelte adgangsvej bliver en realitet.
Men jeg synes ikke, vi skal sende de studerende, specielt de mange nye ansøgere, som kvitterer for den her reform, det signal, at vi underprioriterer kvaliteten af hensyn til det regionale.
Men det er vores forventning, at det samarbejde, der skal være om forlagt undervisning, er et samarbejde, som også skal udvikle lærerkræfter og uddannelsesmiljø de steder, hvor den forlagte undervisning finder sted.
For vi ser meget gerne, at sektoren for korte videregående uddannelser vokser, at der bliver flere studerende, at der bliver flere udbudssteder, fordi de korte videregående uddannelser jo netop er karakteriseret ved at være erhvervsrettede uddannelser, som giver et godt grundlag for en entré på arbejdsmarkedet på et kvalificeret niveau.
Og derfor er fremtidsperspektiverne også gode for de skoler, hvor uddannelserne vil blive gennemført som forlagt undervisning, fordi det for den studerende vil være den samme uddannelse, den samme uddannelseskvalitet, som gennemføres på den institution, hvor man ønsker at søge.
Og derfor er det jo også samarbejde mellem godkendte udbydere og skoler, som ikke er godkendt, men som har et fagligt miljø, der kan danne basis for den forlagte undervisning, som er udgangspunktet her.
Jeg synes ikke, at man skal eksperimentere med årgange af studerendes uddannelse af hensyn til de regionale skoler.
Jeg synes, man skal sikre de regionale skoler en udviklingsmulighed, samtidig med at kvaliteten af uddannelserne er i orden.
Det var det, der var udgangspunktet
i reformens behandling, og det er det, der har været udgangspunktet for os: at det rent faktisk kan lykkes at sikre regionale uddannelsesmuligheder, samtidig med at kvaliteten er den samme, og samtidig med at der inden for fastholdelsen af de nye, brede uddannelser gives mulighed for en profilering af den enkelte skole.
Det er meget afgørende.
Og hvis man ulejliger sig med at følge den udvikling, der har været, de samtaler, der har været, de aftaler, som er indgået, så vil man se, at i de udkantsområder - hvilket jo vel også er lidt arrogant udtrykt sådan set derfra i forhold til uddannelsen - er man kommet meget, meget langt.
Og det, som er afgørende, er, at de aftaler, som indgås, er solide, at de er ordentlige, at de respekterer de to skolers særpræg og måder at håndtere det på, og at det ikke bliver en døgnflue.
Det er vi meget optaget af, fordi det selvfølgelig er sådan, at det kan tage tid at øge søgningen, og at det også kan tage tid at fremelske den bredde i lærerkvalifikationerne, som skal til.
For det er jo indlysende, at de skoler, som vi taler om her, har kompetence på en række af de områder, hvor man tidligere har udbudt en smal uddannelse.
Derfor vil jeg nok sige, at med den omhu og den interesse, som partierne og også de, som kunne være til stede under samrådet i går, har udvist for den her sag, må man indrømme, at så er der meget gode muligheder for, at reformen bliver til virkelighed ikke alene regionalt, men også i forhold til det, som var det samlede Folketings intention, dengang lovgivningen blev vedtaget.